ദീപ പി മോഹനന്റെ ആരോഗ്യനിലയില് സര്ക്കാരിന് ഉത്ക്കണ്ഠയുണ്ടെന്ന് ഉന്നത വിദ്യാഭ്യാസ വകുപ്പ് മന്ത്രി ഗവേഷക വിദ്യാര്ത്ഥിനിക്ക് നീതി ഉറപ്പാക്കുമെന്നും ആര് ബിന്ദു സമരം അവസാനിപ്പിക്കണമെന്നും അഭ്യര്ത്ഥന കോട്ടയം: എംജി സര്വ്വകലാശാലയില് സമരം നടത്തുന്ന ഗവേഷക വിദ്യാര്ത്ഥിനി ദീപ പി മോഹനന് നീതി ഉറപ്പാക്കുമെന്ന് ഉന്നത വിദ്യാഭ്യാസ വകുപ്പ് മന്ത്രി ആര് ബിന്ദു. ഫേസ്ബുക്ക് പോസ്റ്റിലൂടെയായിരുന്നു മന്ത്രിയുടെ പ്രതികരണം. വിദ്യാര്ത്ഥിനിയുടെ പരാതി സര്വ്വകലാശാല എത്രയും പെട്ടെന്ന് തീര്പ്പാക്കണമെന്നും മന്ത്രി പറഞ്ഞു. കൊറോണ ബാധിതയായി ആശുപത്രിയിലായതിനാലാണ് ദീപയെ നേരിട്ട് കാണാന് വരാത്തതെന്നും മന്ത്രി വ്യക്തമാക്കുന്നു. ആരോപണവിധേയനായ അധ്യാപകനെ പദവിയില്നിന്ന് മാറ്റിനിര്ത്തി പരാതി അന്വേഷിക്കാന് സര്വ്വകലാശാലയ്ക്കുള്ള തടസമെന്താണെന്ന് ആരാഞ്ഞിട്ടുണ്ട്. സാങ്കേതിക തടസമുണ്ടെങ്കില് അതിനാധാരമായ രേഖകള് എന്തെല്ലാമാണെന്ന് അറിയിക്കാനും സര്വകലാശാലയോട് ആവശ്യപ്പെട്ടിട്ടുണ്ട്. അദ്ധ്യാപകനെ മാറ്റിനിര്ത്തുന്ന കാര്യത്തില് തീരുമാനം ഇനിയും നീണ്ടാല് അധ്യാപകനോട് മാറിനില്ക്കാന് ആവശ്യപ്പെടാന് സര്വ്വകലാശാലാ അധികൃതര്ക്ക് നിര്ദ്ദേശം നല്കുമെന്നും മന്ത്രി പറഞ്ഞു. ആര് ബിന്ദുവിന്റെ ഫേസ്ബുക്ക് പോസ്റ്റ് എംജി സര്വ്വകലാശാലയില് ദളിത് വിദ്യാര്ത്ഥിനിയായ ദീപ പി മോഹനന് നടത്തിവരുന്ന നിരാഹാരസമരം, വിദ്യാര്ത്ഥിനിയുടെ പക്ഷത്തുനിന്ന് കാര്യങ്ങള് കണ്ട് സര്വ്വകലാശാലാ അധികൃതര് പരിഹരിക്കുന്നുണ്ടെന്ന് ഉറപ്പാക്കാന് ശ്രമിച്ചിരുന്നു. ഒരു വിധ മാനസികപ്രയാസത്തിനോ സാങ്കേതികതടസ്സങ്ങള്ക്കോ ഇടവരുത്താതെ ദീപയ്ക്ക് ഗവേഷണം പൂര്ത്തിയാക്കാന് അവസരമൊരുക്കാമെന്നും അതിനുവേണ്ട ലൈബ്രറിലാബ്ഹോസ്റ്റല് സംവിധാനങ്ങളുള്പ്പെടെ എല്ലാ പശ്ചാത്തലസൗകര്യങ്ങളും നല്കാമെന്നും താന്തന്നെ ഗൈഡായി പ്രവര്ത്തിക്കാമെന്നും വൈസ് ചാന്സലര് ഉറപ്പുകൊടുക്കുകയും, ദീപ അത് വിശ്വാസത്തിലെടുക്കുകയും ചെയ്തിട്ടുണ്ടെന്നാണ് മനസ്സിലാക്കുന്നത്. എന്നാല്, ആരോപണവിധേയനായ അധ്യാപകന്റെ കാര്യത്തില് ദീപ ആവശ്യപ്പെട്ട നടപടിയെടുക്കാന് സര്വ്വകലാശാല തടസ്സമുന്നയിച്ച സാഹചര്യത്തിലാണ് സമരം നീണ്ടുപോയിരിക്കുന്നത്. ഹൈക്കോടതിയും പട്ടികവര്ഗ്ഗ കമ്മീഷനും ഇടപെട്ടിട്ടുള്ളതാണ് നേരത്തെത്തന്നെ ദീപയുടെ പരാതിയില്. ഇവകൂടി പരിഗണിച്ച് വിദ്യാര്ത്ഥിനിയുടെ പരാതി സര്വ്വകലാശാല എത്രയും പെട്ടെന്ന് തീര്പ്പാക്കണമെന്നാണ് സര്ക്കാരിന്റെ നിലപാട്. ആരോപണവിധേയനായ അധ്യാപകനെ പദവിയില്നിന്ന് മാറ്റിനിര്ത്തി പരാതി അന്വേഷിക്കാന് എന്താണ് സര്വ്വകലാശാലയ്ക്ക് തടസ്സമെന്ന് ആരാഞ്ഞിട്ടുണ്ട്. അതിന് സാങ്കേതികതടസ്സമുണ്ടെങ്കില് അതിനാധാരമായ രേഖകള് എന്തെല്ലാമാണെന്ന് അറിയിക്കാനും സര്വകലാശാലയോട് ആവശ്യപ്പെട്ടിട്ടുണ്ട്. വിദ്യാര്ത്ഥിനിയുടെ ആരോഗ്യനിലയില് സര്ക്കാരിന് ഉത്ക്കണ്ഠയുണ്ട്. വ്യക്തിപരമായും ആകുലതയുണ്ട്. വിദ്യാര്ത്ഥിനിയ്ക്ക് നീതി ഉറപ്പാക്കാന് വേണ്ടത് സര്വ്വകലാശാലയുടെ വിശദീകരണം കിട്ടിയയുടനെ ചെയ്യും. ആരോപണവിധേയനായ അദ്ധ്യാപകനെ മാറ്റിനിര്ത്തുന്ന കാര്യത്തില് സര്വ്വകലാശാലയുടെ തീരുമാനം ഇനിയും നീളുന്ന നില വന്നാല്, അധ്യാപകനോട് മാറിനില്ക്കാന് ആവശ്യപ്പെടാന് സര്വ്വകലാശാലാ അധികൃതര്ക്ക് നിര്ദ്ദേശം നല്കും. ഇതൊരു ഉറപ്പായെടുത്ത് സമരത്തില് നിന്ന് പിന്മാറണമെന്ന് വിദ്യാര്ത്ഥിനിയോട് അഭ്യര്ത്ഥിക്കുന്നു. കൊറോണ ബാധിതയായി ആശുപത്രിയിലായതിനാലാണ് ദീപയെ നേരിട്ട് കാണാന് വരാത്തത്. അതേസമയം, എംജി യൂണിവേഴ്സിറ്റിയിലെ ജാതി വിവേചനത്തിനെതിരെ ഗവേഷക വിദ്യാര്ത്ഥിനി ദീപ പി മോഹനന് നടത്തുന്ന ഒറ്റയാള് പോരാട്ടത്തിന് പിന്തുണയേറുന്നു. ദീപ പി മോഹന് ഐക്യദാര്ഢ്യം പ്രഖ്യാപിച്ച് ഇന്ന് മനുഷ്യാവകാശ പ്രവര്ത്തര് സമരപന്തലിലെത്തും. പത്തു വര്ഷമായി ദീപ നടത്തുന്ന നീതി തേടിയുള്ള പോരാട്ടമാണ് സര്വകലാശാലയുടെ കവാടത്തില് എത്തി നില്ക്കുന്നത്. ദീപയുടെ നിരാഹാര സമരം എട്ട് ദിവസം പിന്നിടുമ്ബോള് സമൂഹത്തിന്റെ വിവിധ തുറകളിലുള്ളവരാണ് വിദ്യാര്ത്ഥിനിക്ക് പിന്തുണയുമായി എത്തുന്നത്. 201112 ലാണ് കണ്ണൂരില് നിന്നുള്ള ഗവേഷക വിദ്യാര്ത്ഥി ദീപ പി മോഹനന് എംജി യൂണിവേഴ്സിറ്റിയില് ഇന്റര്നാഷണല് ഇന്റര് യൂണിവേഴ്സിറ്റി സെന്റര് ഫോര് നാനോ സയന്സസ് ആന്ഡ് ടെക്നോളജിയില് എംഫില് പ്രവേശനം നേടുന്നത്. പിന്നീടിങ്ങോട്ട് അനുഭവിക്കേണ്ടി വന്നത് കടുത്ത ജാതി വിവേചനങ്ങളും പ്രതിസന്ധികളുമാണെന്ന് ദീപ തുറന്നു പറയുന്നു. ദീപയുടെ വാക്കുകള്: എംഫില് പഠനത്തിന്റെ ഭാഗമായുള്ള ആറ് മാസത്തെ പ്രൊജക്റ്റ് ദളിത് ഇതര വിദ്യാര്ത്ഥികള്ക്ക് യൂണിവേഴ്സിറ്റിക്ക് പുറത്തുള്ള പ്രമുഖ ക്യാംപസുകളില് അവസരങ്ങള് ഒരുക്കി നല്കി. ഞങ്ങളെ മനഃപൂര്വ്വം ഒഴിവാക്കി. അന്ന് ഐഐയുസിഎന്എന് ജോയിന്റ് ഡയറക്ടര് ആയിരുന്ന നന്ദകുമാര് കളരിക്കല് ഞങ്ങള് പഠിക്കുന്ന സ്വന്തം സ്ഥാപനത്തില് പോലും പ്രൊജക്റ്റ് വര്ക്കിന് വേണ്ട ഇന്ഫ്രാസ്ട്രക്ച്ചര് നല്കാന് കഴിയില്ല എന്നാണ് പറഞ്ഞത്. പിന്നീട് അന്നത്തെ ഐഐയുസിഎന്എന് ഡയറക്ടറായിരുന്ന പ്രൊഫസര് സാബു തോമസിനോട് പരാതി പറഞ്ഞതിന് ശേഷമാണ് പ്രൊജക്റ്റ് ചെയ്യാന് സാധിച്ചത്. 2012ല് പൂര്ത്തിയാക്കിയ എംഫിലിന്റെ സര്ട്ടിഫിക്കറ്റ് പല കാരണങ്ങള് നിരത്തി താമസിപ്പിച്ചു. ഒടുവില് ദീപയ്ക്ക് സര്ട്ടിഫിക്കറ്റ് കിട്ടിയത് 2015ലാണ്. സ്വന്തമായി ദീപ തയ്യാറാക്കിയ ഡാറ്റാ മോഷ്ടിച്ചതാണെന്ന് ആരോപിച്ചായിരുന്നു അടുത്ത പീഡനം. പിഎച്ച്ഡിക്ക് ഇരിപ്പിടം നിഷേധിച്ചും ലാബില് പൂട്ടിയിട്ടും ലാബില് നിന്ന് ബലമായി ഇറക്കിവിട്ടും പ്രതികാര നടപടികളുണ്ടായി. 2015ല് ദീപയുടെ പരാതി പരിശോധിക്കാന് രണ്ട് സിന്ഡിക്കേറ്റ് അംഗങ്ങള് അടങ്ങുന്ന സമിതിയെ സര്വകലാശാല നിയോഗിച്ചിരുന്നു. ഡോ എന് ജയകുമാറും ശ്രീമതി ഇന്ദു കെഎസും അടങ്ങുന്ന സമിതി കണ്ടെത്തിയത് ഗുരുതരമായ കാര്യങ്ങളാണ്. 2018 ഡിസംബറിലും 2019ലെ ഫെബ്രുവരിയിലും മാര്ച്ചിലുമൊക്കെയായി ദീപയ്ക്ക് അനുകൂലമായ കോടതി ഉത്തരവുകളുണ്ടായി. പക്ഷേ അതെല്ലാം സര്വകലാശാല ഒരു രീതിയില് അല്ലെങ്കില് മറ്റൊരു രീതിയില് അവഗണിച്ചു. ഒടുവില് ആരോപണ വിധേയനായ അദ്ധ്യാപകനെ നേരിട്ട് വിളിച്ച് ഹൈക്കോടതി ശാസിച്ചു. എന്നിട്ടും ഒന്നുമുണ്ടായില്ല. തനിക്ക് നേരിടേണ്ടി വന്ന ജാതി വിവേചനത്തിനെതിരെ ദീപ നിരാഹാര സമരം ആരംഭിച്ചതിനെ തുടര്ന്നുണ്ടായ ചര്ച്ചയില് ഗവേഷണം തുടരാനുള്ള സാഹചര്യം ഒരുക്കി തരാമെന്ന് വിസി സാബു തോമസ് പറഞ്ഞിരുന്നു. എനിക്ക് ഗവേഷണത്തിനുള്ള സാഹചര്യം ഒരുക്കി തരണമെന്ന് ഹൈക്കോടതി ഉത്തരവുണ്ട്. എസ് സി എസ് ടി കമ്മീഷന്റെ ഉത്തരവുമുണ്ട്. അത് നടപ്പില് വരുത്താത്ത വിസിയാണ് ഒരു സമരം വന്നപ്പോള് ഇത് തരാം എന്ന് പറയുന്നത്. അവരുടെ ഒരു ഔദാര്യം പോലെയൊരു കാര്യമാണ് ഇപ്പോള് പറയുന്നത്. എന്റെ അവകാശമായിരുന്നു അത്. എന്റെ പ്രശ്നം എന്ന് പറയുന്നത് എന്തൊക്കെ സൗകര്യങ്ങള് ലഭിച്ചാലും എന്നെ ജാതിയുടെ പേരില് പീഡിപ്പിച്ചു കൊണ്ടിരിക്കുന്ന അദ്ധ്യാപകന് ആ സെന്ററില് ഉള്ളിടത്തോളം കാലം എനിക്ക് വര്ക്ക് ചെയ്യാന് സാധിക്കില്ല. 2015 മുതല് പറഞ്ഞിട്ടുള്ള കാര്യമാണ്. പ്രശ്നങ്ങള് വരുന്ന സമയത്താണ് എല്ലാ സൗകര്യങ്ങളും തരാമെന്ന് അവര് പറയുന്നത്. ഇദ്ദേഹം ഇവിടെ തുടരുന്നതുകൊണ്ടു തന്നെ എനിക്ക് വര്ക്ക് ചെയ്യാനുള്ള സാഹചര്യം ഉണ്ടായിട്ടില്ല. നന്ദകുമാറിനെ ആ സെന്ററില് നിന്ന് മാറ്റിയാലേ എന്ത് സൗകര്യം കിട്ടിയിട്ടും എനിക്ക് വര്ക്ക് ചെയ്യാന് സാധിക്കൂ. ദീപ പ്രതികരിച്ചു. പത്ത് വര്ഷത്തിനുള്ളില് നിരവധി തവണ പരാതി നല്കുകയും ഗവേഷണം പൂര്ത്തിയാക്കണമെന്ന ആവശ്യമുന്നയിച്ച് ദീപ അധികൃതരെ സമീപിക്കുകയും ചെയ്തിരുന്നു. ഈ പത്ത് വര്ഷത്തിനുള്ളില് എനിക്ക് ഗവേഷണം പൂര്ത്തിയാക്കണം എന്ന ആവശ്യമുന്നയിച്ച് നിരവധി തവണ അധികൃതരെ സമീപിച്ചിരുന്നു. എത്ര തവണയെന്ന് എനിക്ക് പോലും നിശ്ചയമില്ല. ഒരുപാട് തവണ അപേക്ഷകള് യൂണിവേഴ്സിറ്റിക്ക് കൊടുക്കുകയും ചെയ്തിരുന്നു. ആദ്യത്തെ പരാതിയിന് മേലാണ് നന്ദകുമാര് കുറ്റക്കാരനാണെന്ന് സിന്ഡിക്കേറ്റ് തന്നെ കണ്ടെത്തിയത്. എനിക്ക് സൗകര്യങ്ങള് ഒരുക്കിത്തരണമെന്ന് യൂണിവേഴ്സിറ്റി ഉത്തരവിട്ട്, ഞാന് വീണ്ടും അവിടെ എത്തിയപ്പോഴും വീണ്ടും നിരവധിയായ പീഡനങ്ങളാണ് നേരിടേണ്ടി വന്നത്. അതൊക്കെ അവിടെ റിപ്പോര്ട്ട് ചെയ്തിട്ടും യാതൊരു പ്രയോജനവുമില്ല. പരാതി കൊടുക്കാത്തതല്ല, അയാളെ സംരക്ഷിക്കുന്ന നിലപാട് തുടരുകയാണ്. ദീപയുടെ വാക്കുകള്. എന്റെ സെന്ററിന്റെ ചുമതലയില് നിന്ന് അയാളെ ഒഴിവാക്കുക എന്നതാണ് എന്റെ സമരത്തിന്റെ ആവശ്യം. നാനോ സെന്ററിന്റെ. പിന്നെ എനിക്ക് ഗവേഷണം പൂര്ത്തിയാക്കാന് എല്ലാ സൗകര്യവും ലഭ്യമാക്കുക. ചര്ച്ചയില് ഈ ആവശ്യം മാത്രം നടക്കില്ലെന്ന് വിസി പറഞ്ഞു. അതുകൊണ്ടാണ് കഴിഞ്ഞ ദിവസത്തെ ചര്ച്ച പരാജയപ്പെട്ടത്. അത് ഹൈക്കോടതി ഉത്തരവിന്റെ മേലെയാണെന്ന് പറയുന്നു. പക്ഷേ അങ്ങനെയൊരു ഹൈക്കോടതി ഉത്തരവില്ല. അത് തെറ്റായ കാര്യമാണ്. അതിശക്തമായ സമരവുമായി മുന്നോട്ടു പോകും. നീതി ലഭിക്കുന്നത് വരെ മുന്നോട്ട് പോകുമെന്നാണ് തന്റെ നിലപാടെന്നും ദീപ വ്യക്തമാക്കി. പൊതുജനങ്ങളുടെ മുന്നില് വെച്ച് നന്ദകുമാര് എന്നെ മോഷ്ടാവ് എന്ന് വിളിച്ച് അപമാനിച്ചിട്ടുണ്ട്. പട്ടികജാതി വിദ്യാര്ത്ഥിക്ക് കാര്യക്ഷമതയില്ല എന്ന് അദ്ദേഹം പറഞ്ഞിട്ടുണ്ട്. ഇരിക്കാന് ഇരിപ്പിടം തരാതെ എന്നെ എഴുന്നേല്പ്പിച്ചു വിട്ടു. എന്നെ ഡിപ്പാര്ട്ട്മെന്റില് പൂട്ടിയിട്ട്, പൊലിസ് വന്നാണ് ഇറക്കി വിട്ടത്. പിന്നെ റിസര്ച്ച് മെറ്റീരിയല് നിഷേധിച്ചിട്ടുണ്ട്. പരാതി യൂണിവേഴ്സിറ്റിയില് കൊടുത്തിരുന്നു. പിവിസി അദ്ദേഹത്തെ നേരിട്ട് വിളിച്ചു. അന്ന് മേഡത്തോട് അദ്ദേഹം പറഞ്ഞത്, ദളിത് വിദ്യാര്ത്ഥിക്ക് ഫേവര് ചെയ്താല് സെന്ററിന്റെ ഡിസിപ്ലിന് പോകും എന്നാണ്. ഇത് സിന്ഡിക്കേറ്റിന് മുന്നിലും പൊലീസിന് മുന്നിലുമുള്ള മേഡത്തിന്റെ മൊഴിയാണ്. ഡോ. ഷീന ഷുക്കൂറുമായി ബന്ധപ്പെട്ടാല് അക്കാര്യം മനസ്സിലാകും. തന്റെ ആവശ്യം നടപ്പിലാക്കുന്നത് വരെ സമരം ചെയ്യുമെന്നും ദീപ കൂട്ടിച്ചേര്ത്തു. Tags